เทคโนโลยีเชื่อมสมองของ ELON MUSK เข้าใกล้ความจริง
“ตอนนี้เราไม่ต่างอะไรจากไซบอร์ก หากเราตายไป เราก็แค่อัปโหลดข้อมูลไปยังร่างใหม่..”  เรื่องนี้คงไม่ใช่เรื่องที่เราจะเห็นในอีกหลายร้อยปี  แต่มันกำลังจะเกิดขึ้น ภายใต้บริษัท Neuralink ของ Elon Musk  ปัจจุบัน บริษัท Neuralink ระดมทุนไปแล้วกว่า 4,600 ล้านบาท  และกำลังพัฒนาเทคโนโลยีเพื่อเชื่อมสมองมนุษย์กับคอมพิวเตอร์เข้าด้วยกัน  แล้วรายละเอียดความคืบหน้าล่าสุดของ Neuralink มีอะไรบ้าง? ลงทุนแมนจะมาสรุปให้ฟัง
17 ก.ค. 2562

เทคโนโลยีเชื่อมสมองของ ELON MUSK เข้าใกล้ความจริง / โดย ลงทุนแมน
“ตอนนี้เราไม่ต่างอะไรจากไซบอร์ก
หากเราตายไป เราก็แค่อัปโหลดข้อมูลไปยังร่างใหม่..”
เรื่องนี้คงไม่ใช่เรื่องที่เราจะเห็นในอีกหลายร้อยปี
แต่มันอาจเกิดขึ้น ภายใต้บริษัท Neuralink ของ Elon Musk
ปัจจุบัน บริษัท Neuralink ระดมทุนไปแล้วกว่า 4,600 ล้านบาท
และกำลังพัฒนาเทคโนโลยีเพื่อเชื่อมสมองมนุษย์กับคอมพิวเตอร์เข้าด้วยกัน
แล้วรายละเอียดความคืบหน้าล่าสุดของ Neuralink มีอะไรบ้าง?
ลงทุนแมนจะมาสรุปให้ฟัง
หลังจากพัฒนาเทคโนโลยีนานกว่า 2 ปี
เมื่อวานนี้ บริษัท Neuralink เปิดเผยการสาธิตเทคโนโลยีเชื่อมต่อ สมอง กับ คอมพิวเตอร์ ซึ่งเกิดขึ้นกับ หนู ต่อสาธารณะชนเป็นครั้งแรก..
ตัวกลางที่ใช้เชื่อมต่อระหว่าง สมอง และ คอมพิวเตอร์
เรียกว่า “Threads” หรือ สายใยสื่อประสาท ทำมาจากโพลิเมอร์ มีคุณสมบัติหลักๆ คือ
1. มีความยืดหยุ่นสูง
2. มีขนาดเล็กกว่าเส้นผม 10 เท่า
3. ประกอบด้วยขั้วไฟฟ้ามากถึง 3,072 ขั้ว ซึ่งต่อสายใยประสาท 96 สาย
โดยเหตุผลที่ต้องมีคุณสมบัติเหล่านี้ ก็เพราะว่า..
ความยืดหยุ่นและความบาง จะช่วยลดความเสี่ยงที่อาจเกิดขึ้นได้กับสมอง
และขั้วไฟฟ้าจำนวนมากจะทำให้ประสิทธิภาพการรับส่งข้อมูลดีขึ้น
เทคโนโลยีของ Neuralink จะเหนือกว่า เมื่อเทียบกับเทคโนโลยีสายใยสื่อประสาทที่อยู่ในระหว่างการพัฒนาของ BrainGate ซึ่งมีขั้วไฟฟ้าเพียง 128 ขั้ว และตัวกลางมีความแข็ง ไม่ยืดหยุ่น
จากเรื่องนี้ สายใยสื่อประสาทของ Elon Musk มีความเป็นไปได้มากที่จะถูกต่อยอดไปใช้กับมนุษย์ในอนาคต
อย่างไรก็ตาม การฝังสายใยสื่อประสาทเชื่อมกับสมองก็ยากขึ้น ตามความบางและเล็กของสายใยสื่อประสาท
พอเรื่องเป็นแบบนี้ บริษัท Neuralink จึงผลิตเครื่องฝังสายใยสื่อประสาทขึ้นมา..
เครื่องดังกล่าว เป็นหุ่นยนต์รูปร่างคล้ายๆ กล้องจุลทรรศน์ผสมจักรเย็บผ้า
ที่สามารถฝังสายใยสื่อประสาทลงสมองของเราโดยอัตโนมัติ
“นวัตกรรมของเราทำให้หุ่นยนต์หลีกเลี่ยงผลกระทบที่จะเกิดขึ้นกับหลอดเลือด
ลดความเสียหายต่อสมอง ความบาง และยืดหยุ่นจะทำให้พวกมันเคลื่อนที่ไปกับเนื้อเยื่อ”
คุณ Philip Sabes นักวิจัยบริษัท Neuralink กล่าว..
นอกจากนี้ Neuralink ได้พัฒนาชิปที่สามารถอ่านและลบข้อมูล รวมถึงขยายสัญญาณจากสมองได้ดีขึ้น ตอนนี้มันสามารถส่งข้อมูลผ่านการเชื่อมต่อแบบใช้สายได้ (ใช้ USB-C)
แต่ท้ายที่สุด เป้าหมายคือ การสร้างระบบที่สามารถทำงานได้แบบไร้สาย..
อย่างไรก็ตาม เป็นที่รู้กันดีว่าส่วนใหญ่การทดลองทางการแพทย์กับหนู จะใช้ไม่ได้จริงกับมนุษย์
แต่การเปิดเผยของ Elon Musk ล่าสุด คือ
ลิงที่ถูกนำมาทดลองสามารถที่จะควบคุมคอมพิวเตอร์ได้ด้วยสมองแล้ว
และเป้าหมายต่อไปก็คือ มนุษย์.. โดยการฝังอุปกรณ์ในผู้ป่วยที่เป็นอัมพาตจะทำให้พวกเขาสามารถควบคุมโทรศัพท์ หรือคอมพิวเตอร์ด้วยสมองได้
ที่สำคัญคือ Elon Musk หวังว่าเรื่องนี้จะเกิดขึ้นภายในสิ้นปีหน้านี้เอง..
หากทั้งหมดนี้ประสบความสำเร็จ
มันก็น่าจะเป็นการปฏิวัติโลกครั้งใหญ่
คล้ายๆ กับตอนที่คนทั่วโลกเริ่มรู้จักกับ หลอดไฟฟ้าของคุณทอมัส เอดิสัน
ตอนนั้นคนอาจจะยังไม่รู้ว่าหลอดไฟฟ้าเกิดขึ้นได้อย่างไร
แต่ตอนนี้หลอดไฟกลายเป็นเรื่องปกติ
ในอนาคต..
เราอาจไม่ต้องพิมพ์ตัวอักษรบนคีย์บอร์ด
เราอาจไม่ต้องคุยโทรศัพท์เพื่อสื่อสาร
เพราะ สิ่งที่เราทำก็แค่คิด..
คิดว่าจะกินอะไร ก็มีคนมาส่ง
คิดว่าจะหาของที่หายไป ก็แค่ย้อนความทรงจำกลับไปดู
ทั้งหมดนี้ดูเหมือนว่า มนุษย์ในอนาคตกำลังจะกลายเป็นสิ่งมีชีวิตอีกประเภทหนึ่ง ที่แม้แต่ตัวมนุษย์เอง ก็จินตนาการไม่ถึง..
“การรวมร่างกับ AI น่าจะเป็นทางเลือกที่ดีที่สุด
หากเราเอาชนะมันไม่ได้ เราก็แค่รวมเข้ากับมัน..” Elon Musk
----------------------
อ่านลงทุนแมนสนุกขึ้น
อ่านในแอป Blockdit
โหลดที่ 
----------------------
References
-The Verge
-Bloomberg